CELEX: 52008XG0606(01)
Language: et
Date: 2008-06-06
Title: Nõukogu järeldused, 22. mai 2008 , milles käsitletakse Euroopa lähenemisviisi meediapädevusele digitaalkeskkonnas

6.6.2008   
            
            
               ET
            
            
               Euroopa Liidu Teataja
            
            
               C 140/8
            
         Nõukogu järeldused, 22. mai 2008, milles käsitletakse Euroopa lähenemisviisi meediapädevusele digitaalkeskkonnas
   (2008/C 140/08)
   EUROOPA LIIDU NÕUKOGU,
   arvestades, et:
   
               —
            
            
               uus audiovisuaalmeedia teenuste direktiiv kutsub üles arendama kõigis ühiskonnagruppides meediapädevust ja tähelepanelikult jälgima meediapädevuse vallas tehtud edusamme. Direktiivis on sätestatud komisjoni aruandluskohustus hinnata meediapädevuse taset kõikides liikmesriikides (1). Seepärast on vaja kriteeriume meediapädevuse taseme hindamiseks;
            
         
               —
            
            
               Euroopa Parlament palus nõukogul ja komisjonil välja töötada ja ellu viia meediapädevuse programme Euroopa teadliku kodanikuaktiivsuse edendamiseks (2);
            
         
               —
            
            
               meediapädevuse otsustavat tähtsust on rõhutanud ka Unesco, näiteks Grünwaldi deklaratsioonis meediahariduse kohta (1982) ja dokumendis „Pariisi tegevuskava — kaksteist soovitust meediahariduse kohta” (2007), samuti Euroopa Nõukogu oma ministrite komitee soovitustes liikmesriikidele laste oskuste parandamise kohta uues info- ja sidekeskkonnas (2006);
            
         
               —
            
            
               komisjon algatas avaliku arutelu meediapädevuse üle (3) ja viis läbi uuringu „Meediapädevuse valdkonna praegused suundumused ja lähenemisviisid Euroopas” (4);
            
         
               —
            
            
               Euroopa Parlamendi ja nõukogu soovituses võtmepädevuste kohta elukestvas õppes (2006) on välja toodud infotehnoloogilise pädevusega seotud teadmised, oskused ja hoiakud;
            
         
               —
            
            
               Euroopa Parlamendi ja nõukogu 20. detsembri 2006. aasta soovituses alaealiste ja inimväärikuse kaitse ning vastulause esitamise õiguse kohta seoses Euroopa audiovisuaal- ja teabeteenuste tööstusharu konkurentsivõimega (2006) on juba esitatud rida võimalikke meetmeid meediapädevuse edendamiseks.
            
         1.   TERVITAB
   
               —
            
            
               komisjoni teatist „Meediapädevus digitaalkeskkonnas — Euroopa lähenemisviis” Euroopa audiovisuaalpoliitika järjekordse alustalana.
            
         2.   KIIDAB HEAKS
   
               —
            
            
               Euroopa Komisjoni esitatud strateegilise nägemuse meediapädevusest kui kodanikuaktiivsuse olulisest tegurist kaasaegses infoühiskonnas, mis võib kaasa aidata Lissaboni tegevuskava eesmärkide saavutamisele.
            
         3.   TUNNISTAB
   
               —
            
            
               meediapädevuse tähtsust ja rolli kodanike aktiivselt ühiskonna majandus-, kultuuri- ja demokraatlikus elus osalemise edendamisel;
            
         
               —
            
            
               et meediapädevusest, eelkõige võimest kriitiliselt hinnata sisu, sõltub suuresti kasutajate usaldus digitaaltehnoloogia ja meedia vastu ning seega ka info- ja sidetehnoloogia ning meedia kasutuselevõtu vastu, mis strateegilises poliitilises raamistikus „i2010” on seatud prioriteetideks;
            
         
               —
            
            
               meediapädevate kasutajate olulisust meedia pluralismi ja sisu kvaliteedi jaoks;
            
         
               —
            
            
               liikmesriikides meediapädevuse suurendamiseks ja edendamiseks tehtavaid mitmesuguseid jõupingutusi, isegi kui liikmesriikide tavades ja tasemes on erinevusi;
            
         
               —
            
            
               et puuduvad ühised kriteeriumid ja näitajad meediapädevuse mõõtmiseks;
            
         
               —
            
            
               heade tavade väljaselgitamise ja edendamise olulisust meediapädevuse arendamise jaoks;
            
         
               —
            
            
               hariduse ja koolituse tähtsust suurema meediapädevuse arendamisel ja sellest tulenevat vajadust parandada õpetajakoolitust ning tõsta haridustöötajate teadlikkust hariduse ja koolituse kõigil tasanditel.
            
         4.   RÕHUTAB, et
   
               —
            
            
               Euroopa sellised programmid ja algatused nagu MEDIA 2007, elukestva õppe programm (2007–2013) ja Safer Internet Plus (Interneti ja uute võrgutehnoloogiate turvalisuse edendamise programm) on asjakohased;
            
         
               —
            
            
               tulevane töö, mille eesmärk on teadvustada elanike meediapädevuse tähtsust, peaks põhinema nendel ja teistel samalaadsetel algatustel;
            
         
               —
            
            
               liikmesriikide vahel on vaja regulaarselt vahetada teavet, häid tavasid ning haridusalaseid pedagoogilisi metoodikaid.
            
         5.   VÕTAB TEADMISEKS
   
               —
            
            
               komisjoni kavatsuse viia läbi veel üks uuring eesmärgiga töötada välja kriteeriumid ja näitajad meediapädevuse taseme mõõtmiseks, võttes sealjuures igakülgselt arvesse teiste rahvusvaheliste organisatsioonide tehtavat asjakohast tööd;
            
         
               —
            
            
               komisjoni kavatsuse jätkata selliste heade tavade arendamist ja nende kohta teabe vahetamist, mis hõlmavad meediapädevust digitaalkeskkonnas.
            
         6.   KUTSUB KOMISJONI ÜLES
   
               —
            
            
               tähelepanelikult jälgima arenguid kõnealuses valdkonnas ja regulaarselt hindama vajadust täiendavate poliitiliste meetmete võtmiseks Euroopa tasandil;
            
         
               —
            
            
               kasutama audiovisuaalmeedia teenuste direktiivi alusel asjakohases koosseisus loodud kontaktkomiteed meediapädevusega seotud teabe ja heade tavade vahetamiseks ning sisendi andmiseks selle valdkonna poliitilise tegevuskava väljatöötamise jaoks. Erasektori ja teiste sidusrühmade eksperte tuleks kutsuda kõnealusesse töösse oma panust andma.
            
         7.   KUTSUB LIIKMESRIIKE ÜLES
   
               —
            
            
               innustama asjakohaseid asutusi, näiteks neid, kelle pädevuses on audiovisuaalse ja elektroonilise side reguleerimine, koostöö tegemisele ja meediapädevuse parandamise edendamisele;
            
         
               —
            
            
               edendama ja hõlbustama koos kõigi asjast huvitatud osapooltega siseriiklikul tasandil tegevusjuhendite ning teiste kaasregulatsiooni ja eneseregulatsiooni alaste algatuste väljatöötamist ja elluviimist;
            
         
               —
            
            
               innustama kõiki sidusrühmi, eelkõige meedia ning info- ja sidetehnoloogia valdkonnas, viima ise korrapäraselt läbi meediapädevuse erinevate aspektide ja mõõtmete uuringuid ja vaatlusi;
            
         
               —
            
            
               edendama teadlikkust tõstvaid algatusi, sealhulgas neid konkreetselt info- ja sidetehnoloogia kasutamisele keskenduvaid algatusi, mis on suunatud noortele ja nende vanematele ning millesse on kaasatud noorteorganisatsioonid ja meedia;
            
         
               —
            
            
               edendama meediapädevust siseriiklike elukestva õppe strateegiate raames ning soodustama üksteiselt õppimist ning selle haridusvaldkonnaga seotud heade tavade vahetamist kutseliste õpetajate vahel.
            
         
      (1)  Artikkel 26: komisjon esitab „aruande käesoleva direktiivi kohaldamise kohta ja teeb vajaduse korral täiendavaid ettepanekuid direktiivi kohandamiseks audiovisuaalmeedia teenuste valdkonna arenguga, võttes eriti arvesse tehnika viimaseid arenguid, sektori konkurentsivõimet ja meediakirjaoskuse taset kõikides liikmesriikides”.
   
      (2)  6. septembri 2005. aasta resolutsioon piirideta televisiooni direktiivi (89/552/EMÜ) kohta.
   
      (3)  Vt meediapädevust käsitleva avaliku arutelu tulemuste aruannet:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Vaata: http://ec.europa.eu/avpolicy/media_literacy/index_en.htm